ET Euroopa Liidu Teataja C 177/28

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 177/12)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) nr 2081/92

“ANTEQUERA”

No CE: ES/00327/26.11.2003

KPN (X) KGT ( )

Käesolev kokkuvõte on koostatud teavitamise eesmärgil. Põhjalikumat teavet eelkõige asjaomaste kaitstud päritolunimetuste või kaitstud geograafiliste tähiste hulka kuuluvate toodete tootjate kohta on võimalik saada siseriiklikest või Euroopa Komisjoni talituste spetsifikaatidest (1).

1. Liikmesriigi vastutav talitus

Nimi: Subdirección General de Sistemas de Calidad Diferenciada. Dirección General de Alimentación. Secretaria General de Agricultura y Alimentación del Ministerio de Agricultura, Pesca y Alimentación de España Aadress: Paseo Infanta Isabel, 1 E-28071 — Madrid Telefon: (34) 91 347 53 94 Faks: (34) 91 347 54 10

2. Taotlejate rühm

2.1 Nimi: OLEICOLA H OJIBLANCA DE MALAGA, S.C.A. DE 2o GRADO 2.2 Aadress: Carretera de Córdoba, s/n E-29200 Antequera (Málaga) Aptdo. Correos no 172 Telefon: (34) 52 84 14 51 Faks: (34) 52 84 03 59 2.3 Tegevusliik: tootja/töötleja (X) muu ( )

3. Toote liik

Ekstra külmpressitud oliiviõli — klass 1.5. — rasvad.

4. Tehnopetsifikaat

(kokkuvõte artikli 4 lõike 2 nõuetest)

4.1 Nimetus: “Antequera”

4.2 Kirjeldus: Külmpressitud oliivõli, mis on saadud järgnevatest oliivipuu (Olea europea, L.) sortidest: “Hojiblanca”, “Picual” või “Marteño”, “Arbequina”, “Lechín de Sevilla” või “Zorzaleño”, “Gordal de Archidona”, “Picudo”, “Verdial de Vélez-Málaga” ja “Verdial de Huévar”. “Hojiblanca” on peamine sort.

Kõrge tokoferooli sisalduse tõttu, mis on “Hjiblanca” sordist saadud õlide üheks omaduseks, on need mõõdukalt stabiilsed õlid. Sellel põhjusel sisaldavad “Antequera” õlid rikkalikult E-vitamiini.

“Hojiblanca” sordist ning geograafilisest keskkonnast tingituna on neis sisalduv rasvhapete tasakaal on väga sobiv dieedi pidamiseks. Õlid sisaldavad kõrgel määral oleiinhapet, keskmisel määral linoolhapet ning küllastumata rasvhapete suhe küllastatud rasvhapetesse on neis kõrgel tasemel.

“Antequera” õlide seebistumatud ained sisaldavad kõrgel määral metüülsteroole, üle 30 mg 100 g õli kohta.

Organoleptilisest aspektist lähtudes on nad maheda maitsega õlid. Neil on roheliste oliivide, teiste küpsete puuviljade, mandlite, banaanide ja rohelise rohu puuviljalõhnaliste aroomide keskmisest tugevani varieeruv skaala. Mõru ja terav aroom, mis eksisteerivad täielikus harmoonias kergelt magusate lõhnadega, varieeruvad nõrgast keskmiseni.

Värvus varieerub sõltuvalt saagikoristuse ajast ning piirkondlikust asukohast kuldkollasest rohekaskollaseni.

Kaitstud päritolunimetusega õlid peavad kuuluma ekstra külmpressitud kategooria alla ning vastavad ühele järgmistest õliliikidest vastavalt nende organoleptilistele ja füüsikalis-keemilistele omadustele:

Tugevamaitseline liik: kõige tugevamate organoleptiliste omadustega oliiviõli.

Mahedamaitseline liik: mõõdukate organoleptiliste omadustega oliiviõli.

Mõlemaid liike iseloomustavad järgmised lubatud maksimaalsed omadused:

4.3 Geograafiline piirkond: Tootmispiirkond asub Andaluusia alamiku läänepoolseimas piirkonnas Antequera alamikul. Põhjast piiravad seda Cordoba ja Sevilla, idast Sevilla ja Cadix'i ning läänest Granada provints. Piirkonna lõunaosa piirab Penibética mägiala, mis eraldab seda Montes de Málaga'st, Hoyas in Valle del Guadalhorce'st ja Serranía de Ronda'st: kõik loetletud piirkonnad kuuluvad Málaga provintsi.

Sellesse piirkonda kuuluvad järgmiste Málaga provintsi omavalitsuste maa-alad:Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco ja Villanueva de Tapia ning Palenciana omavalitsus Córdoba provintsis.

Töötlemis- ja pakendamipiirkonnad vastavad tootmispiirkonnale.

4.4 Päritolutõendid: Oliive saadakse päritolunimetuse registris registreeritud oliivisaludes kasvavatest heakskiidetud sortidest. Õli saadakse tootmispiirkonna pressimisettevõtetest, mis on registreeritud päritolunimetuse registris. Õli ladustatakse registreeritud pressimis- ja pakendamisettevõtetes, kus on õli optmiaalseks säilitamiseks vajalikud seadmed. Asjaomane kontrolliorgan koostab järelvalvekava kuni õli lõpliku sertifitseerimiseni. Vastaskülje nummerdatud märgisega, mille väljastab asjaomane kontrolliorgan, tagatakse päritolunimetusega õlide vastavus tehnospetsifikaadi tingimustele.

4.5 Tootmismeetod: Oliivipuud on istutatud ridadena, mis moodustavad ruudud, enamasti vahedega 8 × 8 m kuni 12 × 12 m, kuna tavaliselt on puul kolm pookoksa (pookokste arv võib varieeruda ühest neljani). Suurt osa oliivisalust ei kasteta. Kasutatakse piirkondlikke traditsioonilisi ning keskkonnasäästlikke kultiveerimismeetodeid. Saagiks kogutakse puult terveid ja küpseid vilju traditsioonilistel meetoditel: kepiga puutüvede pihta tagudes, mehhaaniliselt oliive okstelt maha raputades või segameetodil (kepiga tüve tagudes ja puud raputades). Oliivide vedu pressimisettevõttesse toimub alati lahtiselt, järelkärus või jäigas konteineris. Õlipressimine toimub registreeritud ettevõtetes ja hiljemalt 48 tunni jooksul pärast korjet. Oliive pressitakse vaheaegadeta toiduainete tööstuses kasutada lubatud inertsest materjalist vasarveskites. Oliivipasta temperatuuri kontrollitakse, et see ühelgi hetkel ei tõuseks üle 36 °C. Ainus lubatud abiaine on sertifitseeritud talk, mitte rohkem kui 2,5 %. Etappide vahel toimub tsentrifuugimine. Pasta teisel tsentrifuugimisel saadud õlisid (teisel pressimisel saadud õlid) ei või registreerida päritolunimetuse “Antequera” all. Dekantrisse (horisontaalsed tsentrifuugid) või vertikaalsesse tsentrifuugi lisatud vee temperatuur ei või ületada 35 °C. Õlide dekanteerimine tsentrifuugimisel kestab vähemalt 6 tundi ja 36 tundi dekanteerimisel raskusjõu mõjul. Ekstra külmpressitud oliiviõli ladustatakse keldris, roostevabast terasest hoidlates, toiduainete säilitamiseks ettenähtud kattega terasest kanistrites või mahutites. Keldris olevad mahutid peavad olema täielikult suletud, neid peab olema võimalik puhastada, neisse peavad olema paigaldatud perioodilist drenaaži ning proovide võtmist võimaldavad seadmed. Keldrites peab olema kliimaseade sobiva temperatuuri hoidmiseks, mis võimaldaks õli säilitamist. Kaitstud päritolunimetusega õlisid ei või vedada lahtiselt tootmispiirkonna geograafilisest piirkonnast väljapoole selleks, et tagada toote jälgitavussüsteemi ja päritolu. Töötlemis- ja pakendamipiirkonnad vastavad tootmispiirkonnale. Õli pakendatakse registeeritud ning tootmispiirkonna geograafilises piirkonnas asuvates pakendamisettevõtetes.

Päritolukohas pakendamise nõude eesmärgiks on toote kvaliteedi ja autentsuse ning sellega seoses päritolunimetuse reputatsiooni tagamine, mille eest vastutamine langeb täielikult ning kollektiivselt KPN tootjatele. Ei ole mingit kahtlust, et KPN tootjate korraldatud kontrollimised tootmispiirkonnas on hoolikad ja süstemaatilised ning neid viivad läbi toote omaduste suhtes sügavaid teadmisi omavad asjatundjad.

Väljaspool tootmispiirkonda teostatavate tootele garantii andmiseks vajalike kontrollimiste puhul on raske tagada nende tõhusust. Registreeritud pakendamisettevõtted peavad tagama, et KPN õli pakendatakse tehase teistest toodetest eraldi ning ettevõte peab olema sertifitseeritud standardi ISO-9001:2000 ja selle hilisemate versioonide kohaselt.

Lõpptoode pakendatakse toiduainete säilitamiseks ettenähtud klaasist, pinnatud metallist või keraamilistest anumatesse.

4.6 Seos: Antequera looduslik piirkond ulatub Andaluusia alamiku lääneosani. Seda iseloomustavad erilised geomorfoloogilised ning klimaatilised tingimused. Piirkond hõlmab laugja topograafiaga alamikku (kõrgus 400—600 m), mida ümbritsevad mägialad (põhjas Sierras Subbéticas ja lõunas Sistema Penibético) tagavad oliivide kasvatamiseks erilised mikroklimaatilised ning mullastikutingimused.

Oliivisalud kasvavad 400—600 m kõrgusel asuvatel nõlvadel keskmise sügavusega väga savisel pinnasel (20—70 % karbonaate). “Hojiblanca” sordile sobib väga hästi seda tüüpi savipinnas, mis tagab talle vajaliku kaltsiumi kättesaadavuse. Teisest küljest on Antequera alamikku ümbritsevale alale suubuvate vete tagajärjel moodustunud looduslikud jõeterrassid, mis sisaldavad tertsiaari ajastu setteid, mille hulgas leidub ka miotseeni ja pliotseeni punasavi, millest oliivisalud saavad kõrgel määral kaaliumi ning mis hoiavad hästi niiskust, soodustades oliivipuude kasvu, kuna rohkem kui 90 % selle kultuuri all olevast pindalast ei kasteta.

Antequera piirkonnas valitseb mõõdukalt soe vahemereline kliima, mis on veidi kontinentaalne, kuna asub Andaluusia alamikul. Selline asukoht põhjustab suuri temperatuurikõikumisi suve ja talve vahel ning päeva ja öö vahel. Talvel registreeritud madalad temperatuurid pikendavad oliivide, eriti “Hojiblanca” sordi valmimisperioodi, mis omakorda põhjustab muudatusi õlide happesuse osas, suurendades oleiinhappe määra küllastumata ja küllastatud rasvhapete suhtes.

“Hojiblanca” sort, mis katab üle 90 % oliivikasvatuse pindalast, on täiuslikult kohanenud nende keskonnatingimustega.

Oliiviõli tootmine Antequera piirkonnas algas juba Rooma ajal (I–IIIsaj e.m.a), kui alal asus rohkem kui viiskümmend oliivikasvatust (villae olearias). Nende oliivikasvatuste (villae olearias) arheoloogilisi säilmeid uuris 1998. aastal hr Romero (Antequera omavalitsusest), tuues nähtavale Rooma ajastu õlipresse koos kõigi juurdekuuluvate osadega, mida on kirjeldanud klassikalised agronoomid Plinius ja Columella. Rooma-aegsetes õlipressimistöökodades avastati suurel hulgal fossiilseid oliivikive, mida Cordoba Ülikooli kõrgema tehnilise põllumajandus- ja metsanduskooli (Escuela Técnica Superior de Ingenieros Agrónomos y Montes) hinnangul peetakse “Hojiblanca” sordi alla kuuluvaks, kõik see tõestab “Hojiblanca” sordi olemasolu kõnealuses piirkonnas — millel rajaneb päritolunimetus — juba 2000 aastat tagasi. See tähtis avastus tõestab, et “Hojiblanca” sordi päritolu saab siduda Antequera piirkonnaga.

Antequera linna ajalooarhiivides leidub XVI saj pärit tõendeid “õlipressimistöökodasid ja õlipressijaid hõlmavate määruste” kohta, mille Antequera linna nõukogu on 1537. aastal heaks kiitnud ning Hispaania kuningas Carlos I ja Saksamaa kuningas Karl V on kinnitanud mitmeid aastaid hiljem. 1598. aastast pärit samalaadseid määruseid on avastatud piirkonna teises omavalitsuses, Archidonas. Padre Francisco Cabrera de la Orden de San Agustini katasteri järgi loendati 1679. aastal Antequera omavalitsuses 2 400 hektarit oliivisalusid ja 61 oliivipressimistöökoda.

Antequera oliivisalude kõrgajastu oli XIX saj lõpul ja XX saj esimesel kolmandikul, mille jooksul laienes oliivisalude all olev pindala Hispaania põllumajanduspeadirektoraadi andmete kohaselt 26 755 hektarist aastal 1888 kuni 44 007 hektarini aastal 1922. Oliivipuude tähtsus sellel ajavahemikul väljendus õlipressimismasinate (pressid, veskid, hüdraulilised pumbad, jne) arenguna nimetatud piirkonnas tänu Valence'ist pärit inseneri Beltrán de Lis'i viibimisele Antequeras 1870-ndatel aastatel. Beltrán de Lis'i järeltulijate (Luna, Alcaide, Herrera ja Rodas) seda tüüpi masinate tootmisele spetsialeerunud sulatustöökodades on XX saj algul valmistatud Lõuna-Hispaania tarbeks palju veskeid ning õlimasinaid. Päritolunimetus “Antequera” oli alati ära toodud õlipressimistöökodade masinatel oleva tootjapitseri kõrval.

4.7 Kontrolliorgan:

Nimi: Consejo Regulador de la denominación de origen “Antequera” Aadress: C/ Carrera, nο 9. E-29300 Archidona (Málaga) Aptdo. Correos nο 36

Kontrolliorgan vastab standardile EN-45.011.

4.8 Märgistus: Etiketil on kohustuslik järgmine märgistus: Denominación de Origen “Antequera”. Asjaomane kontrolliorgan on lubanud kõnealust märgist kasutada. Vastaskülje märgised on nummerdanud ja väljastanud kontrolliorgan.

4.9 Siseriiklikud nõuded: 2. detsembri seadus 25/1970 viinamarjade, veini ja alkoholi kohta. 23. märtsi määrus nr 835/1972, millega kiidetakse heaks seadus 25/1970. 25. jaanuari 1994. aasta otsus, millega täpsustatakse Hispaania õigusaktide ja 14. juuli 1992. aasta määruse (EMÜ) nr 2081/92 (põllumajandussaaduste ja toiduainete geograafiliste tähiste ja geograafiliste päritolunimetuste kaitse kohta) omavahelist kooskõla. 22. oktoobri kuninglik dekreet 1643/1999, milles sätestatakse menetlus registreerimistaotluste kandmiseks kaitstud päritolunimetuste ja kaitstud geograafiliste tähiste ühenduse registrisse.

(1) Euroopa Komisjon — põllumajanduse peadirektoraat — põllumajandustoodete kvaliteedipoliitika osakond — B-1049, Brüssel.